रणवीर सिंह और अनुष्का शर्मा ने दो फिल्मों में साथ काम किया है- ‘बैंड बाजा बारात’ और ‘लेडीज वर्सेज रिक्की बहल’। माना जाता है कि वे दोनों इन फिल्मों में काम करने के दौरान काफी नजदीक आ गए थे। इसके बाद अनुष्का को एक दिन उनके मेंटोर आदित्य चोपड़ा ने समझाया कि इस समय अगर वो इश्क के चक्कर में पड़ गईं तो करियर गया तेल लेने। बस इसके बाद से ही अनुष्का ने रणवीर से दूरियां बढ़नी शुरू कर दीं और दूसरी तरफ रणवीर भी नई हीरोइनों के साथ काम करने में मशगूल हो गए। फिल्म ‘लुटेरे’ के समय सोनाक्षी के साथ भी उनके अफेयर की खबरें आती रहती थीं। इसके बाद ‘राम-लीला’ बननी शुरू हो गई। इसमें रणवीर को दीपिका के साथ कई सारे अंतरंग दृश्य करने थे। भंसाली की टीम का एक सदस्य नाम न बताने की शर्त पर कहता है, ‘शुरू में तो रणवीर दीपिका से बहुत खौफ खाता था। दीपिका उससे सीनियर भी थी और सफल भी। इतना कि वह उसे छूते हुए भी डरता था। भंसाली सर से वह रोज ही डांट खाता था। एक दिन दीपिका को उस पर बेहद गुस्सा आया और वह जोर से चिल्लाती हुई बोली—ओए, मैं तुझे खा नहीं जाऊंगी। ठीक से एक्टिंग कर। इसके बाद रणवीर सामान्य हुआ और वे दोनों धीरे-धीरे दोस्त बन गए।’